[{"text_idx": "#000000", "text": "Gruffudd ab OwainJun 26, 202220 min read"}, {"text_idx": "#000001", "text": "Rhagolwg: Le Tour de France 2022"}, {"text_idx": "#000002", "text": "Mae\u2019n anodd crynhoi mawredd y Tour de France mewn geiriau. Pinacl y calendr seiclo, lle mae seiclwyr gorau\u2019r byd yn dod ynghyd i gystadlu, lle mae\u2019r gwobrau\u2019n fwy nag unrhyw le arall. Mae llygaid y byd ar y Tour de France, y digwyddiad chwaraeon blynyddol mwyaf yn y byd. Cenhedloedd y byd yn dod ynghyd, a phlethwaith lliwgar o feics, seiclwyr, cefnogwyr gwyllt a brwdfrydig, diwylliant, angerdd, iaith, mynyddoedd a dyffrynoedd, dringfeydd a gwastadeddau. Hynny oll wedi\u2019i gywasgu i dair wythnos."}, {"text_idx": "#000003", "text": "Does dim byd tebyg iddo\u2019n bod. Mae\u2019r holl beth yn sioe fawr, sy\u2019n gallu teimlo dros ben llestri. Ond eto, rydym ni\u2019n dal i\u2019w garu. Yn methu a\u0302 thynnu\u2019n llygaid oddi wrtho. A thirwedd a diwylliant Ffrainc yn gefnlen i\u2019r cyfan, yn gefnlen i\u2019r ddrama sy\u2019n deillio o gystadlu brwd ymysg seiclwyr gorau\u2019r byd."}, {"text_idx": "#000004", "text": "Mae\u2019n apelio at bawb; boed ichi wylio rasio beics bob wythnos, neu unwaith y flwyddyn pan ddaw\u2019r Tour. Mae\u2019n nefoedd i bobl sy\u2019n ymddiddori ym mhob tro o\u2019r pedalau, neu i rai sy\u2019n dymuno bod yn rhan o road trip rownd Ffrainc o\u2019r lolfa."}, {"text_idx": "#000005", "text": "Dyna\u2019r gobaith o\u2019r rhagolwg hwn hefyd, y prif ragolwg yr ydw i\u2019n ei ysgrifennu cyn y Tour de France bob blwyddyn - apelio at bawb. Y gallwch chi siwper-ffans seiclo ei fwynhau, ac y gallwch chi sy\u2019n ymddiddori\u2019n fwy yn y tirwedd a\u2019r diwylliant ei fwynhau."}, {"text_idx": "#000006", "text": "Mae\u2019n bwrpasol fanwl ac estynedig, ac mi fyddai \u2018falle\u2019n syniad pigo \u2018no\u0302l a mlaen ato o\u2019r herwydd. Mi fydd \u2018na ragolwg mwy cryno gen i\u2019n cael ei gyhoeddi yng Nghylchgrawn Golwg ddydd Iau yma, felly mynnwch gopi, a bydd darn gwahanol Tour-aidd gen i ar wefan BBC Cymru Fyw ryw ben wythnos yma hefyd."}, {"text_idx": "#000007", "text": "Ond yn y cyfamser, on y va, ymlaen a\u0302 ni efo\u2019r rhagolwg."}, {"text_idx": "#000008", "text": "Yr holl wybodaeth yn gywir pan gyhoeddwyd y darn."}, {"text_idx": "#000009", "text": "Bydd cwrs y Tour de France eleni yn apelio at y rhai sy\u2019n hoff o\u2019r traddodiadol. Mae\u2019n \u2018gylchdaith\u2019 glocwedd draddodiadol, gan ddechrau\u2019n y Gogledd Ddwyrain, cyrraedd yr Alpau erbyn diwedd yr wythnos gyntaf a chloi yn y Pyre\u0301ne\u0301es yn y drydedd wythnos. Yn ogystal, mae llawer o\u2019r daith yn dilyn taith resymegol, gan orffen mewn tref ar un cymal, a dechrau yno\u2019r diwrnod canlynol. Does dim gormod o hedfan neu deithiau bws hir i\u2019r reidwyr, sy\u2019n golygu bod cymalau trosglwyddo hirion a gwastad ganol-wythnos, lle bydd angen i ni gyd frwydro yn erbyn siesta."}, {"text_idx": "#000010", "text": "Mae route eleni fymryn yn wahanol i\u2019r blynyddoedd diwethaf. Mae \u2018na brinder rhyfeddol o gymalau gwibio go iawn, dim llawer o arbrofi\u2019n y mynyddoedd gan lynu at y dringfeydd enwog, a digonedd o gilometrau yn erbyn y cloc i ffafrio\u2019r arbenigwyr."}, {"text_idx": "#000011", "text": "Bydd Grand De\u0301part y Tour eleni yn Nenmarc, cenedl sydd a\u0302 chysylltiad agos a\u0302\u2019r ddwy olwyn ac yn enghraifft arall o genedl fychan (poblogaeth o ryw 5.5 miliwn) yn \u2018gor-gyflawni\u2019 yng nghyd-destun y gamp broffesiynol hefyd, yn enwedig mewn blynyddoedd diweddar. Byddwn ni\u2019n cymryd golwg fanylach ar gysylltiad Denmarc a\u0302 byd y beic yng nghofnod wythnos nesaf. Ta waeth am hynny, yn y brifddinas K\u00f8benhavn (Copenhague ar fapiau\u2019r Tour) y bydd y ras yn dechrau, a hynny gyda ras yn erbyn y cloc 13.2km ddydd Gwener. Er nid yn swyddogol yn cael ei galw\u2019n prologue, fel y byddai wedi bod bob blwyddyn rhwng 1967 a 2007, mae\u2019n cymryd ysbrydoliaeth o\u2019r syniad hwnnw ac yn cynnig cyfle i bob reidiwr gael ei gyflwyno o flaen llygaid y byd ar ddechrau\u2019r ras dair wythnos. Ac er nad yw\u2019n ddigon hir i wneud gwahaniaeth mawr, bydd yn rhoi\u2019r cyfle i ni gael argraff ar gyflwr y ffefrynnau. Bydd y reidwyr yn mentro i ynys Sj\u00e6lland ar gyfer rhan helaeth cymal 2, ond yn dychwelyd i\u2019r prif dir ar gyfer y diweddglo yn Nyborg, ddylai fod yn wib glwstwr. Mae hyn yn golygu reidio dros y mo\u0302r ar bont hir y Grand Belt, ac yn naturiol mi all y gwyntoedd beri helbul, a bydd angen i\u2019r ffefrynnau fod yn wyliadwrus. Mi ddylai cymal 3 yn rhanbarth ddeheuol y wlad fod yn rhwyddach, wrth i\u2019r ffling fyrhoedlog ddod i ben, ac ar ei o\u0302l ddiwrnod gorffwys cynta\u2019r ras."}, {"text_idx": "#000012", "text": "Diwrnod arall i\u2019r gwibwyr ddylai wynebu\u2019r peloton ar gymal 4 rhwng Dunkerque a Calais, ond mae\u2019n cynnwys chwech o ddringfeydd categori 4 yn ardaloedd gorllewin Fflandrys a\u2019r Boulonnais. Mae\u2019r olaf o\u2019r rheiny\u2019n dod fymryn dros 10km o\u2019r diwedd, gyda graddiant o 7.5% am 900m, ac felly gallai fod yn anodd i dimau\u2019r gwibwyr gadw rheolaeth ar ambell ymosodwr manteisgar. Dyna ddiwedd cyfleoedd gwirioneddol y gwibwyr yn yr wythnos gyntaf, sydd fymryn yn groes i batrymau rhediadau diweddar. Mae cymal 5 yn ddiwrnod i edrych ymlaen ato, wrth i\u2019r reidwyr fentro dros grynfeini neu goblau gogledd ddwyrain Ffrainc mewn taith fydd yn gofyn am wytnwch, am sgiliau trin beic ac am ganolbwyntio drwyddi draw. Gallai fod yn ddiwrnod hunllefus i rai o\u2019r ffefrynnau, a\u2019u gobeithion o herio\u2019n dod i ben, ond yn gyfle i fanteisio o safbwynt y rhai ohonynt sydd wedi ymgyfarwyddo a\u0302 nodweddion beichus heolydd yr ardal. Cymal bryniog sy\u2019n dilyn ar cymal 6, gan dreulio\u2019r 70km cyntaf yng Ngwlad Belg wedi iddynt ddechrau yn Binche, cyn taclo bryniau\u2019r Ardennes ar eu taith i ddiweddglo allt yn Longwy yn rhanbarth Meurthe-et-Moselle."}, {"text_idx": "#000013", "text": "Daw cymal mynyddig cyntaf y ras ar cymal 7, gan aros yn y gogledd ddwyrain ac ym mryniau a mynyddoedd Vosges ar eu taith i ddiweddglo copa cynta\u2019r ras, yn La Planche des Belles Filles. Yn ddringfa boblogaidd mewn blynyddoedd diweddar, daw a\u0302 her o 7km ar 8.7%. Yma collodd Geraint Thomas a Primoz\u030c Roglic\u030c eu crysau melyn, yn 2017 a 2020 yn o\u0302l eu trefn, ac yma coronwyd talent ifanc diweddaraf seiclo, Tadej Pogac\u030car, am y tro cyntaf. Ni ddylai wneud gormod o wahaniaeth yng nghyd-destun y ras yn ei chyfanrwydd, ond eto bydd yn rhoi darlun gwell i ni o gyflwr y ffefrynnau a\u2019r hierarchaeth o bosib. Wedi hynny, bydd cymal 7 yn cychwyn yn Dole (na, nid y pentref tu allan i Aberystwyth) cyn nadreddu drwy fryniau - nid mynyddoedd - y Jura, ac yna holi-a-ci-ci i mewn i\u2019r Swistir. Nid yw\u2019n gymal wedi\u2019i ddylunio ar gyfer y dringwyr, ond yn hytrach ar gyfer y puncheurs, reidwyr fel Wout van Aert, fydd yn awyddus i ddangos eu doniau ar y ddringfa i\u2019r diweddglo yn Lausanne ar lan Lac Le\u0301man. I gloi\u2019r wythnos gyntaf, bydd cymal 9 yn arwain y peloton ar gylchdaith drwy\u2019r Fribourg a\u2019r Vaud cyn croesi\u2019n o\u0302l i Ffrainc ac i Haute-Savoie. I gyfeiriad yr Alpau y byddent yn teithio, a dim ond blas o\u2019r hyn sydd i ddod y cawn ni. Copa\u2019r ddringfa gategoredig olaf yn dod llai na 10km o\u2019r terfyn, gyda disgyniad byr cyn dringfa fer yn dilyn. Tamaid i aros pryd, a dybiwn i y bydd yn rhaid aros tan yr ail wythnos yn yr Alpau i weld rasio tanllyd go iawn."}, {"text_idx": "#000014", "text": "Cymal bryniog, nid mynyddig er ein bod yng nghalon yr Alpau yn yr Haute-Savoie, ar gymal 10 rhwng Morzine a Mege\u0300ve, fydd yn gorffen ar ddringfa hir heb fod rhy heriol (19km ar 4%); dringfa sydd heb wir lwyfan ymosod i\u2019r dringwyr cryf. Ond bydd newid ge\u0302r sylweddol ar gymal 11 wrth i\u2019r bryniau cymharol droi\u2019n fynyddoedd mawrion a bygythiol. Wedi\u2019r dechrau yn Albertville yn Savoie, daw\u2019r ddringfa gyntaf wedi ryw 50km a hynny i\u2019r Lacets de Montvernier. \u2018Lacets\u2019 yn debyg i\u2019r gair Saesneg am garau esgidiau, ac yn wir, mae\u2019n werth i chi gw\u0302glo\u2019r ddringfa hon, sy\u2019n llwyddo i bacio 17 o droeon pedol mewn 2.5km. Boncyrs. Dechreubryd yn unig yw hynny, fodd bynnag, ar gyfer dringfeydd mwy yn yr Hautes-Alpes. O gyrchfan boblogaidd Saint Jean de Maurienne, ymlaen fydd y peloton yn dringo i\u2019r Col du Galibier, 2,642m uwch lefel y mo\u0302r (y cyntaf i\u2019r brig yn teilyngu Prix Henri Desgrange, gan mai dyma gopa ucha\u2019r Tour eleni) via\u2019r Col du Te\u0301le\u0301graphe. Dringfa gategori 1 ar y ffordd i ddringfa hors categorie, a dyw\u2019r dydd ddim drosodd wedyn chwaith. Bydd y diweddglo copa i Col du Granon (2,413m uwch lefel y mo\u0302r) yn ddringfa 11.3km ar 9.2%. Diwrnod mwyaf heriol y ras hyd yn hyn, ac mi fydd hi\u2019n sicr yn chwalu\u2019r dosbarthiad cyffredinol yn rhacs. Un o gymalau pwysica\u2019r Tour eleni, heb os."}, {"text_idx": "#000015", "text": "Does dim newid \u2018lawr ge\u0302r y diwrnod canlynol chwaith, wrth i\u2019r reidwyr ddechrau yn Brianc\u0327on ar droed y Granon. Mi fydden nhw\u2019n mynd yn o\u0302l dros y Galibier i\u2019r cyfeiriad gwrthwyneb i gymal 11, cyn troi i\u2019r chwith i gyfeiriad y Col de la Croix de Fer, un arall o hoelion wyth y Tour de France. Yr ail ddringfa HC o dri ar y cymal hwn, gan groesi\u2019r ffi\u0302n i Ise\u0300re ar gyfer y drydedd a diweddglo copa pwysig arall. Bydd hynny i Alpe d\u2019Huez, un o\u2019r dringfeydd mwyaf ohonyn nhw i gyd. Mae\u2019r route yn gopi union o gymal 18 y Tour ym 1986, pan fu i Bernard Hinault a Greg LeMond fynd benben. Y Tour hwnnw sy\u2019n cael ei gloriannu yng nghyfrol arbennig y diweddar Richard Moore, \u2018Slaying the Badger\u2019. Bydd angen saib i gymryd anadl arnom ni \u2018gyd wedi\u2019r deuddydd tanllyd, gyda thriawd o gymalau fydd yn pontio o\u2019r de ddwyrain i\u2019r de orllewin. Dylen ni gael gwib glwstwr yn Saint-E\u0301tienne ar gymal 13, wedi i\u2019r peloton groesi o Ise\u0300re i Rho\u0302ne. Dilyn y Loire wnaent ar gymal 14; cymal sy\u2019n fwy heriol a bryniog ei naws, gyda\u2019r ddringfa 3km ar 10% yn agos at ddiwedd y dydd yn sicr o gynnig rasio cyffrous. I gloi\u2019r ail wythnos, bydd y reidwyr yn teithio o Rodez i dref hanesyddol a thrawiadol Carcasonne, lle mae disgwyl gwib glwstwr ar ddiwedd cymal wedi\u2019u ddylunio ar gyfer y gwy\u0302r cyflym."}, {"text_idx": "#000016", "text": "Bydd y drydedd wythnos yn dechrau gyda chymal fydd yn cynhesu\u2019r reidwyr am gymalau canlynol mwy heriol, yn hytrach na chwyldroi\u2019r dosbarthiad cyffredinol ynddo\u2019i hun. Wedi dweud hynny, mae pa\u0302r o ddringfeydd categori 1 digon difyr yr olwg yn y 60km olaf yn ardal yr Arie\u0300ge. Dau gymal hynod arwyddoca\u0308ol ddylai ddilyn yn yr Hautes-Pyre\u0301ne\u0301es. Bydd y cyntaf ohonynt yn gymal cymharol fyr, 129km, rhwng Saint-Gaudens a chopa\u2019r Peyragudes (dringfa 8km ar 8%). Rhyngddyn nhw, daw\u2019r Col d\u2019Aspin, Hourquette d\u2019Anzican a Col de Val Louron-Azet. Ond y cymal pwysicaf ohonynt fydd cymal 18 yn dechrau yn nref Gristionogol enwog Lourdes. Wedi ysbaid yn y Pyre\u0301ne\u0301es-Atlantiques yn diweddu ar gopa dringfa HC Col d\u2019Aubisque, byddent yn dychwelyd i\u2019r Hautes Pyre\u0301ne\u0301es ar gyfer dringfa lai adnabyddus y Col de Spandelles (cat 1), ystyrir yn un o ddringfeydd tawelach ardal boblogaidd sy\u2019n llawn o ddringfeydd. Daw diweddglo copa ola\u2019r ras ar ddringfa enwog yr Hautacam, dringfa HC 13.6km ar 8%, lle bydd cyfle ola\u2019r dringwyr pur i wneud gwahaniaeth sylweddol."}, {"text_idx": "#000017", "text": "Teithio i\u2019r gogledd, i ffwrdd o\u2019r Pyre\u0301ne\u0301es, wnaent ar gymal 19; cymal ddylai orffen mewn gwib glwstwr yn Cahors yn ardal y Lot, enwir ar o\u0302l yr afon o\u2019r un enw, sy\u2019n rhan o ranbarth yr Occitanie. Yma fydd cartref cymal 20 hefyd, fydd yn berffaith ar gyfer arbenigwyr pur yn y ras yn erbyn y cloc. 40.7km digon gwastad, er ei fod fymryn yn dechnegol o ran corneli ac ati, ond mi ddylai hwn fod yn gyfle perffaith i ennill amser o safbwynt rhai o\u2019r ffefrynnau. Y cymal prosesiwn arferol fydd yn cloi\u2019r cyfan ar y Champs-E\u0301lyse\u0301es, gan rannu\u2019r llwyfan gyda chymal agoriadol y Tour de France Femmes. Bydd rhagolwg manwl o\u2019r ras hanesyddol honno i\u2019w gael ar y blog wythnos o flaen llaw."}, {"text_idx": "#000018", "text": "Bydd angen i fuddugwr Tour de France 2022 fod yn ddringwr cryf sydd a\u0302 gallu\u2019n erbyn y cloc, ti\u0302m cryf i osgoi colledion amser ar gymalau lle gall y gwynt chwythu, a hyblygrwydd ar gymalau bryniog a\u2019r cymal coblog \u2018na\u2019n yr wythnos gyntaf."}, {"text_idx": "#000019", "text": "Yn wahanol i fy arferiad o restru nifer fawr iawn o reidwyr yn y rhan hon o\u2019r gofnod er mwyn sicrhau nad ydw i wedi hepgor neb, dw i wedi penderfynu bod yn glinigol a rhoi fy mhen ar y bloc. Mewn gwirionedd, mae\u2019r math o naratif sydd i\u2019w ddisgwyl yn esgor ar hynny; mae gennym ni un ffefryn clir gydag haenau oddi tano sydd, fwy na thebyg, yn mynd i dargedu podiwm neu ddeg uchaf ar y gorau. Nid fod Pogac\u030car wedi ennill y Tour yn barod, ond mewn difri calon does dim angen gwastraffu amser yn trafod reidwyr sydd a\u0302 chyfle ymylol o gyrraedd y deg uchaf. Ond mi ddown ni atyn nhw fel \u2018reidwyr i\u2019w gwylio\u2019 maes o law."}, {"text_idx": "#000020", "text": "Eto, yn wahanol i\u2019r arfer, dw i ddim am edrych ar bob reidiwr yn unigol, fel petai, ond yn hytrach ar y gwahanol baratoadau, sydd yn cynnig syniad da o\u2019u cyflwr a phwy y dylem eu hystyried yn \u2018ffefrynnau\u2019 ar gyfer y Tour eleni."}, {"text_idx": "#000021", "text": "Fel sy\u2019n cael ei adrodd yn erthygl ddiweddar CyclingTips, \u2018Are the [...] contenders avoiding each other?\u2019, mae\u2019r prif ffefrynnau wedi mynd i fannau gwahanol ar gyfer eu paratoadau. Aeth Tadej Pogac\u030car i\u2019r Tour of Slovenia, aeth Jumbo-Visma a\u0302 Primoz\u030c Roglic\u030c a Jonas Vingegaard i\u2019r Crite\u0301rium du Dauphine\u0301, ac mi aeth Ineos a\u0302\u2019u harweinwyr i\u2019r Tour de Suisse. Am ba reswm? Bwriad Pogac\u030car fyddai ceisio codi ei broffil a\u2019i boblogrwydd ymysg cefnogwyr ei famwlad. Daeth y Dauphine\u0301 i ben bythefnos yn o\u0302l i heddiw (felly tair wythnos cyn y Tour), ac felly mae Jumbo wedi rhoi\u2019r cyfle iddyn nhw\u2019u hunain fireinio eu paratoadau a dysgu o\u2019u profiadau yno. Ydy Ineos ofn y Slofeniaid? Ofn cael eu curo, a chael ergyd seicolegol boenus ar drothwy\u2019r Tour heb ddigon o amser i newid yn sylweddol?"}, {"text_idx": "#000022", "text": "Gadewch i ni gymryd golwg fanylach, a\u0302 ninnau\u2019n gwybod i sicrwydd beth yw cyflwr y rhain wedi\u2019r mis diwethaf o rasio."}, {"text_idx": "#000023", "text": "Mi ddechreuwn ni\u2019n y man amlwg, gyda Tadej Pogac\u030car a\u2019r Tour of Slovenia. Yn o\u0302l y disgwyl, yn absenoldeb unrhyw gystadleuwyr o safon uchel, mi racsodd o\u2019r ras. 12 eiliad o flaen ei gyd-reidiwr UAE, Rafa\u0142 Majka, a dros 2 funud a hanner o flaen y sawl yn y trydydd safle, a\u2019r ddau ohonynt yn cipio dau gymal yr un (oedd unwaith yn cynnwys rock, paper, scissors i bennu pa un fyddai\u2019n ennill). Gydag unrhyw un arall, mi fyswn i\u2019n cwestiynu os ydy o wedi cael digon o rasio safonol yn erbyn cystadleuwyr gwirioneddol cyn y ras. Ond Tadej Pogac\u030car ydy o, reidiwr a thalent unwaith-mewn-cenhedlaeth."}, {"text_idx": "#000024", "text": "Ym mis Chwefror a Mawrth, enillodd o ddwy ras wythnos - taith yr EAU a Tirreno-Adriatico - ac wedi hynny bu\u2019n gweithio ar ei gyflawnder, gan fentro i goblau Gwlad Belg. Yno, magodd brofiad fydd yn hynod werthfawr ar gyfer y pumed cymal hollbwysig, ac mi gawson ninnau fel gwylwyr weld agweddau gwahanol i\u2019w gymeriad. Yn De Ronde van Vlaanderen, roedd yn y detholiad olaf o bedwar, ond wedi iddo wneud camgymeriad eithaf elfennol, dangosodd fflach o ddicter mewn moment braidd yn ymfflamychol. Ond, mae gan bob arwr gwerth ei halen ei wendid a ffaeledd, ac yn wir, dyna\u2019r tro cyntaf i ni weld unrhyw beth o\u2019r fath ganddo. Rydym ni wedi arfer ei weld yn gwireddu\u2019r \u2018ddelfryd arwrol\u2019 y canwyd amdano mewn barddoniaeth Gymraeg yn y chweched ganrif (randym, sori). Dwy rinwedd bwysig i arwr, yn nhyb y beirdd bryd hynny, fyddai dewrder a haelioni. Y dewrder yn amlwg gan Pogac\u030car - yn enwedig os y gwnawn ni ddwyn i gof ei ymosodiad hurt ar gymal 8 i Grand-Bornand llynedd pan enillodd dros dri munud ar y grwp o ffefrynnau. A haelioni, mae\u2019n debyg, wrth wario\u2019i enillion o\u2019r Tour llynedd ar Vespa melyn - wedi\u2019w harwyddo - i bob aelod o\u2019r ti\u0302m (ffynhonnell: cylchgrawn Stelvio)."}, {"text_idx": "#000025", "text": "Does dim ond angen meddwl am eiriau anghrediniol aelodau ti\u0302m Jumbo yn y cymal REC i La Planche des Belles Filles yn 2020 recordwyd yn y rhaglen ddogfen Code Geel - \u2018dyw e ddim yn bosib\u2019, \u2018mae\u2019n fyd gwahanol\u2019 - i werthfawrogi talent y Slofeniad hwn. Dyna agorodd y drws i benbleth fwya\u2019r byd, mae\u2019n debyg - sut i\u2019w guro fo."}, {"text_idx": "#000026", "text": "Symudwn ymlaen i\u2019r Crite\u0301rium du Dauphine\u0301, a chyn mynd dim pellach, dyma\u2019r canlyniad i roi cyd-destun i chi:"}, {"text_idx": "#000032", "text": "Pa\u0302r Jumbo-Visma, Roglic\u030c a Vingegaard, yn fy marn i, yw\u2019r bygythiad mwyaf i Pogac\u030car. Mi\u2019r oedden nhw ben ag ysgwyddau uwchben pawb arall yn y Dauphine\u0301, fel sy\u2019n amlwg o\u2019r canlyniad, ar y cymalau dringo ac ar y dosbarthiad cyffredinol. Y gwahaniaeth rhwng y ddau ohonyn nhw oedd y ras yn erbyn y cloc, gyda Roglic\u030c hanner munud yn gynt na Vingegaard, a chymal 7 lle\u2019r oedd Roglic\u030c 12 eiliad o flaen y gwr o Ddenmarc. Ond, ar y cymal olaf, pan ymosodon nhw fel deuawd, mi\u2019r oedd hi\u2019n ymddangos fel taw Vingegaard oedd y cryfaf, ac yntau\u2019n cael awgrym o fymryn o fwlch dros y Slofeniad ar un adeg. O ran gweddill y tymor, mae\u2019r ddau wedi cael dechrau gwych, ond eto heb gynhyrchu dim byd sy\u2019n tynnu sylw\u2019n arbennig chwaith. Mi orffennodd Vingegaard yn ail tu o\u0302l i Pogac\u030car yn Tirreno, tra i Roglic\u030c roi bwganod y gorffennol o\u2019r neilltu i ennill Paris-Nice. Mae\u2019r rhain yn ganlyniadau clodwiw iawn; yn ymhlygu mai nhw yw cystadleuwyr mawr Pogac\u030car, ond eto ddim yn argyhoeddi fod ganddyn nhw\u2019r cryfder i\u2019w ddisodli."}, {"text_idx": "#000033", "text": "O ran arweinyddiaeth y ti\u0302m, dwi\u2019n credu y bydd yn rhaid iddyn nhw ei rannu. Allan nhw ddim fforddio blaenoriaethu un dros y llall, gan fod eu safon nhw\u2019n eithaf agos a\u0302 dweud y gwir. Roglic\u030c yw\u2019r cryfaf yn erbyn y cloc, ac mae\u2019r ddau wedi llwyddo i ollwng Pogac\u030car ar ddringfeydd yn y ddau Tour diwethaf (Roglic\u030c ar Col de la Loze yn 2020 a Vinegaard ar Ventoux yn 2021). Maen nhw hefyd yn meddu ar y ti\u0302m cryfaf, a hwnnw\u2019n cynnwys super-duper domestiques - Steven Kruijswijk, oedd yn aruthrol yn y Dauphine\u0301, a Sepp Kuss yn sefyll allan. Wedi dweud hynny, mae rhywfaint o farc cwestiwn ynghylch eu gallu ar y coblau, ond o ystyried y ras yn ei chyfanrwydd, nid dyna\u2019r cymal pwysicaf o bellffordd."}, {"text_idx": "#000034", "text": "O ran gweddill pump uchaf y Dauphine\u0301, gan nad oes diben trafod unrhyw rai orffennodd yn is na hynny, mae Ben O\u2019Connor eto wedi profi ei allu fel dringwr ac fel reidiwr dosbarthiad cyffredinol. Er na ddaeth o mor agos a\u0302 hynny at y ddeuawd o Jumbo, roedd o\u2019n gyfforddus o flaen y gweddill. Mae wedi amseru ei gynnydd yn dda eleni, ac yntau fel petai\u2019n dynesu at frig ei allu mewn pryd ar gyfer y Tour, a thrwy hynny\u2019n rhoi siawns dda iddo adeiladu ar y 4ydd gafodd yma llynedd. O ran pa\u0302r Bahrain-Victorious, Caruso a Haig, wedyn, mae\u2019n glir nad ydy rhain yn fygythiadau mawr o bellffordd i\u2019r podiwm. Y naill heb wir adeiladu ar yr 2il gwych gafodd yn y Giro, a\u2019r llall heb wir ddangos unrhyw fflach eleni gyda deg uchaf hwnt ac yma."}, {"text_idx": "#000035", "text": "Symudwn ymlaen felly at y Tour de Suisse, sydd wedi ennyn cryn dipyn o sylw yn y cyfryngau ehangach, ond yn fwy na dim y rhai Cymreig. Wedi i Stevie Williams gipio\u2019r crys melyn ar y diwrnod cyntaf, trodd y sylw at Geraint Thomas - a hynny i gyd yng nghanol ton annisgwyl o Covid, olygodd na wnaeth 78 - ie, 78 - o reidwyr orffen, sy\u2019n gyfran anferth o\u2019r peloton. Dyma\u2019r podiwm:"}, {"text_idx": "#000039", "text": "Beth, felly, am obeithion yr hen Geraint? Roedd hi\u2019n sicr yn fuddugoliaeth annisgwyl, ac yntau ddim hyd yn oed yn arweinydd ar ddechrau\u2019r ras. Adam Yates oedd yr arweinydd, ond ni wnaeth lwyddo i orffen y ras wedi iddo ddal y clwy. Er hynny, mi\u2019r oedd hi\u2019n berfformiad oedd yn hynod nodweddiadol o rinweddau Geraint - wedi\u2019i wreiddio mewn cysondeb. Dim ymosodiadau ffyrnig, a sicrhau fod digon ar o\u0302l yn y tanc er mwyn cipio 2il yn y ras yn erbyn y cloc gyda mantais gyfforddus dros Higuita a Fuglsang i sicrhau\u2019r fuddugoliaeth."}, {"text_idx": "#000040", "text": "Yn amlwg, roedd nifer o ffefrynnau cyn y ras wedi gadael, ond dydy hynny ddim i gymryd unrhyw beth oddi wrth ei fuddugoliaeth. Mi roedd ei ystadegau pw\u0302er (yn benodol y gymhareb wat i bob cilogram o bwysau) yn cymharu\u2019n ffafriol a\u0302\u2019r rhai recordiodd ar y ddringfa i La Rosie\u0300re ar y daith i\u2019r fuddugoliaeth yn 2018; 5.92w/kg yn y Swistir o\u2019i gymharu a\u0302 5.94w/kg yn 2018. Mae\u2019n argoeli fod y cyflwr yn ei goesau yn gadarnhaol iawn ar drothwy\u2019r Tour, a bod y cryfder yn amlwg ganddo. Y Cymro cyntaf i ennill y Tour de Suisse, yr hynaf i ennill y Tour de Suisse - a dim ond yr ail mewn hanes i fod wedi ennill y Tour de Suisse, y Crite\u0301rium du Dauphine\u0301 a\u2019r Tour de France yn ei yrfa. Y llall? Neb llai na Eddy Merckx."}, {"text_idx": "#000041", "text": "Rw\u0302an, dydyn ni\u2019r Cymry ddim yn rhai am roi\u2019r cart o flaen y ceffyl, ac mae\u2019n bwysig cadw pethau mewn persbectif, ond eto mae\u2019n rhesymol dod i\u2019r casgliad y dylai Geraint Thomas arwain ti\u0302m Ineos yn y Tour eleni yn sgil hyn. Yn naturiol, mae marc cwestiwn uwchben Adam Yates wedi ei brawf positif, ar ben y ffaith nad ydy o wedi gorffen ras gymalau ers Paris-Nice ganol mis Mawrth. Mi gafodd o 4ydd bryd hynny, ac 2il ym mis Chwefror yn nhaith yr EAU tu o\u0302l i Pogacar. Y trydydd reidiwr i\u2019w ystyried yw Dani Marti\u0301nez. 8fed gafodd o yn y Swistir, ond yn ehangach, mae\u2019r tymor wedi bod yn llewyrchus iddo hyd yn hyn, ac yntau\u2019n ennill Itzulia, tra\u2019n gorffen yn 3ydd yn Paris-Nice a\u2019r Algarve, ar ben canlyniadau cadarnhaol (4ydd a 5ed) yn rasys undydd bryniog yr Ardennes."}, {"text_idx": "#000042", "text": "O ran y cwestiwn gwreiddiol o ran curo Pogacar, dywed Rod Ellingworth, un o reolwyr Ineos, yng nghylchgrawn Stelvio, ei bod hi\u2019n bendant yn bosibl gwneud hynny, a bod llawer o ddulliau gwahanol i wneud hynny. Dau beth sy\u2019n sicr. Y cyntaf yw fod ganddyn nhw i gyd eu rhinweddau gwahanol all gyd-blethu\u2019n effeithiol i greu penbleth i Pogac\u030car a\u2019i di\u0302m. Geraint yn danc sy\u2019n dringo\u2019n gyson, yn gryf yn erbyn y cloc (cofier fod dros 50km o hynny) ac hefyd a\u0302 phrofiad o lwyddo ar goblau yn gynharach yn ei yrfa. Ar y llaw arall, wedyn, mae Yates a Marti\u0301nez yn sicr yn fwy o ddringwyr, sy\u2019n fwy nag abl yn y bryniau\u2019n ogystal a\u2019r mynyddoedd, a Marti\u0301nez efallai a\u0302 mwy o ffrwydriad ynddo. Yr ail beth sy\u2019n sicr yw mai gan Geraint mae\u2019r mwyaf o brofiad mewn Grand Tours. Am unwaith, dim ond un enillydd Grand Tour sydd yn nhi\u0302m Ineos a bydd hi\u2019n sicr yn ddiddorol gweld sut y bydd Ineos yn rasio i geisio curo Pogac\u030car. Ac alla\u2019i ddim credu\u2019n bod ni hyd yn oed yn trafod Geraint Thomas fel un o\u2019r ffefrynnau ar gyfer Tour de France 2022!"}, {"text_idx": "#000043", "text": "I gloi efo\u2019r Tour de Suisse, mae\u2019n werth nodi camp Fuglsang i gyrraedd y trydydd safle, ond dydy o heb orffen yn y deg uchaf yn y Tour ers 2013, er iddo orffen yn 6ed yn Giro rhyfedd 2020. Nyff sed."}, {"text_idx": "#000044", "text": "Mae\u2019n amgenach troi i edrych ar Aleksandr Vlasov, un sydd o\u2019r diwedd yn gwneud ei de\u0301but yn y Tour de France. Enillodd o gymal mynyddig o\u2019r Tour de Suisse a chipio\u2019r crys melyn, cyn ffarwelio yn sgil Covid. Yn hynny o beth y daw\u2019r marc cwestiwn. Pa effaith gaiff Covid arno? Ar ei hyfforddi a\u2019i baratoadau munud olaf? Ond wrth roi hynny o\u2019r neilltu, mae\u2019n rhaid ei gynnwys fel un o\u2019r prif ffefrynnau, ac yntau\u2019n ddringwr mor gryf ac abl. Digon o ganlyniadau clodwiw hyd yma eleni; 1af Valenciana, 4ydd EAU, 3ydd Itzulia, 1af yn Romandie ar ben canlyniadau addawol yng nghlasuron bryniog yr Ardennes. Mae Bora wedi trawsnewid yn di\u0302m cryf sy\u2019n fwy nag abl i uno a chefnogi arweinydd, a\u0302 hwythau wedi ennill y Giro gyda Hindley wrth gwrs. Mawr obeithiaf y gwelwn ni fwy o Vlasov yn y Tour eleni, a ninnau wedi ei drafod gymaint ers 2020. 4 Grand Tour yn cynnwys 2 DNF, 11eg yn y Vuelta a 4ydd yn y Giro."}, {"text_idx": "#000045", "text": "At y Ffrancwyr, ac yn gyntaf at Romain Bardet, oedd yn edrych mor gryf yn y Giro - fel pe bai wedi cael ail wynt ac yn gystadleuwr Grand Tour safonol unwaith eto wedi cymaint o flynyddoedd. Bu iddo frwydro\u2019n glo\u0300s efo Carapaz a Hindley, cyn gorfod gadael gyda salwch stumog. Ac yn hynny o beth y mae\u2019r marc cwestiwn o ran y Ffrancwr. Dydy o heb rasio ers y Giro, a dydy hi byth yn syniad da cyrraedd y Tour de France heb fod wedi rasio\u2019n gystadleuol yn erbyn reidwyr safonol am gyhyd. Ond eto, gobeithio wir y gwnawn ni ei weld o\u2019n brwydro\u2019n ffyrnig eto i ddiddanu\u2019r cefnogwyr cartref."}, {"text_idx": "#000046", "text": "Mi glown ni efo Guillaume Martin. Reidiwr sy'n cael ei ystyried yn 'drysor' gan y wasg seiclo Ffrengig, am ei ddehongliadau athronyddol o'r gamp ac am ddyfeisio dull newydd o gystadlu am y deg uchaf ar ddosbarthiad cyffredinol. Y dull hwnnw o golli amser ar ddiwrnodau lle brwydra'r ffefrynnau, cyn adennill amser mewn dihangiadau - rasio 'snakes and ladders'. Mae wedi bod yn weddol gyson llwyddiannus drwy gyrraedd y deg uchaf mewn Grand Tour sawl gwaith, ond lwyddodd o ddim i wneud hynny yn y Giro, gan orffen yn 14eg. Wedi dweud hynny, mae digonedd o gyfleon ar gwrs y Tour eleni, sy'n ffafrio dihangiadau. Ond oni fyddai'n well jyst ceisio ennill cymal, yn enwedig gan nad ydy Cofidis wedi gwneud hynny ers 2008."}, {"text_idx": "#000047", "text": "Felly dyma sut dwi\u2019n ei gweld hi yng nghyd-destun y crys melyn:"}, {"text_idx": "#000049", "text": "Y gwibwyr a\u2019r crys gwyrdd"}, {"text_idx": "#000050", "text": "Fel yma y byddwn i\u2019n gosod yr \u2018haenau\u2019 o wibwyr fydd yn cystadlu yn y Tour de France yn 2022, a thrwy hynny\u2019r cystadleuwyr ar gyfer y crys gwyrdd:"}, {"text_idx": "#000054", "text": "Er hynny, rhaid cydnabod nad y gwibiwr gorau/cyflymaf fydd o reidrwydd yn cipio\u2019r crys gwyrdd, ond yn hytrach un sydd wedi llwyddo i ennill pwyntiau\u2019n gyson mewn gwibiau ac wedi goroesi\u2019r mynyddoedd i gyrraedd Paris ar ddiwedd y dair wythnos."}, {"text_idx": "#000055", "text": "Wout van Aert yw\u2019r ffefryn ar gyfer y gwyrdd, er iddo ddatgan yn yr wythnos ei fod yn dioddef a\u2019i ben-glin rywfaint wedi iddo fethu a chystadlu ym mhencampwriaethau REC Gwlad Belg. Cafwyd perfformiad hollol argyhoeddiadol ganddo yn y Dauphine\u0301, fodd bynnag, lle cafodd ddau gyntaf a dau ail, i adeiladu ar lwyddiannau ynghynt yn y tymor (crys gwyrdd Paris-Nice, E3, Omloop)."}, {"text_idx": "#000056", "text": "Ei \u2018elyn\u2019 pennaf ers oedran ifanc iawn yw Mathieu van der Poel. Un arall sydd heb reidio ers y Giro, fodd bynnag, ac eto gellir cwestiynu os fydd ganddo\u2019r 10% top pwysig yna i hawlio buddugoliaethau reit ar ddechrau\u2019r ras, gan mai dyna lle mae\u2019r prif gymalau gwibio yn llechu. Ond, wrth gwrs, van der Poel yw hwn, ac mae fel van Aert yn dalent mawr sy\u2019n fwy nag abl dros y bryniau ac mewn cymalau mwy cymhleth. Mae\u2019r ddau ohonynt wedi profi eu gallu dringo yn y mynyddoedd mawr; van Aert yn ennill cymal y Ventoux llynedd, tra i van der Poel ddringo\u2019n dda mewn dihangiadau yn y Giro yn gynharach eleni."}, {"text_idx": "#000057", "text": "Yn absenoldeb Mark Cavendish, Fabio Jakobsen fydd yn dychwelyd i\u2019r Tour i arwain Quickstep Alpha Vinyl, ac mor braf yw gallu dweud hynny wedi ei ddamwain erchrydus yn haf 2020. Dybiwn i mai ef yw\u2019r prif wibiwr pur ar linell ddechrau\u2019r Tour eleni, ac yntau eisoes wedi ennill 10 o wibiau hyd yn hyn eleni."}, {"text_idx": "#000058", "text": "Yn olaf, mi drown ni at ba\u0302r sydd wedi bod yn enwau mawr ym myd y gwibiau ers llawer o flynyddoedd bellach; Sam Bennett a Caleb Ewan. Y naill yn o\u0302l yng ngharfan Bora-Hansgrohe wedi\u2019r anghydfod a\u0302 Quickstep, ond heb greu argraff eleni, gyda dim ond un fuddugoliaeth i\u2019w enw. A\u2019r llall wedi cael chwe mis cynta mwy llewyrchus i\u2019r flwyddyn, gyda phum buddugoliaeth i\u2019w enw, ond y rhain i gyd yn dod mewn rasys o galibr is (Saudi, Var a Thwrci). Wedi dweud hynny, mae\u2019n bwysig cadw mewn cof fod hyder yn hollbwysig i wibwyr, ac os y llwyddan nhw i ennill un cymal, yna mi fydd y gwynt yn sicr yn eu hwyliau."}, {"text_idx": "#000059", "text": "Cyn troi at y dringwyr, mae\u2019n bwysig nodi fod y rhai yr ydw i wedi eu cynnwys fel gwibwyr 2 ac 1 seren yn fwy nag abl i herio yn y gwibiau, a dylech ddisgwyl eu gweld nhw\u2019n brithio\u2019r deg uchaf. Mae nifer ohonynt hefyd yn ffefrynnau ar gyfer y cymalau mwy cymhleth, fel cymal 5 ar y coblau a\u2019r diweddgloeon punchy. Cadwch olwg ar y rhain, da chi."}, {"text_idx": "#000062", "text": "Dydw i ddim fel arfer yn dynodi cydran gyfan i drafod y crys polca, ond dwi\u2019n credu bod y newidiadau sydd wedi eu gwneud i gystadleuaeth y mynyddoedd eleni yn teilyngu mwy o drafod. O\u2019r hyn dw i wedi\u2019i ddeall o\u2019r cyfryngau, mae\u2019n ymddangos fod y system bwyntiau wedi ei newid ar gyfer eleni, sy\u2019n golygu nad oes pwyntiau dwbl ar ddiweddgloeon copa. Mae hyn yn lleihau\u2019r tebygolrwydd fod reidwyr y dosbarthiad cyffredinol yn ennill y dosbarthiad hwn, ac felly\u2019n agor allan y ras am y crys polca, ac mi ddylai hi fod yn gyffrous."}, {"text_idx": "#000063", "text": "Mae\u2019r reidwyr a nodir uchod un ai\u2019n ddringwyr sydd wedi datgan eu bod nhw\u2019n anelu at ennill cymalau neu at ennill y crys polca."}, {"text_idx": "#000064", "text": "O ran y ddau \u2018dw i wedi eu nodi fel y prif ffefrynnau, dechreuwn efo Pinot. Ffefryn mawr ymysg y cefnogwyr, nid yn unig fel cymeriad trasiedi ac fel perchennog brwd o eifr, ac yn un sy\u2019n ymddangos mewn cyflwr da wedi\u2019i fuddugoliaeth cymal yn y Tour de Suisse. Byddai\u2019n arbennig gweld Pinot yn serennu, heb bwysau gorfod brwydro am y crys melyn, ac mae bob amser yn braf gweld Ffrancwr yn y crys polca."}, {"text_idx": "#000065", "text": "Er nad yw wedi dweud yn gyhoeddus ei fod yn targedu\u2019r wobr hon, mae\u2019n rhaid cynnwys Ruben Guerreiro fel ffefryn mawr. Enillodd ddosbarthiad mynyddoedd y Giro yn 2020, ac mae ei gyflwr diweddar yn drawiadol. Enillodd ras undydd Mont Ventoux, gan ddringo\u2019r mynydd moel mewn amser o 58 munud, 35 eiliad. Mae hyn yn amser cyflymach na recordiodd Chris Froome, Andy Schleck ac Alberto Contador; oll yn se\u0302r eu cenhedlaeth. O\u2019r peloton presennol, dim ond Miguel A\u0301ngel Lo\u0301pez (57\u201955) sydd wedi\u2019i ddringo\u2019n gynt, a dim ond 15 reidiwr erioed sydd wedi dringo\u2019n gynt (yn eu plith Armstrong a Vaughters). Ni welwyd arwydd cliriach, yn fy nhyb i, o allu dringo aruthrol y Portiwgead, ac mi fyddai\u2019n bechod pe bai\u2019n targedu\u2019r dosbarthiad cyffredinol ar draul cyfle euraidd sydd ganddo o ennill cymalau a\u2019r crys polca."}, {"text_idx": "#000066", "text": "A dyna ni ddiwedd y rhagolwg, sy\u2019n ein harwain at y rhan nesaf - y pwysicaf yn nhyb ambell un mae\u2019n siwr..."}]